**ΑΣΚΗΣΗ**

Αναγνωρίστε τον τρόπο με τον οποίο αναπτύσσονται οι παρακάτω παράγραφοι:

**1**

Η εργασία διακρίνεται σε πάμπολλα είδη ανάλογα με το χώρο όπου ασκείται (π.χ. επιστημονική, σχολική, κοινωφελής) και ανάλογα με τους φορείς που την ασκούν (π.χ. ατομική, ομαδική). Μια γενικότερη διάκριση είναι η χειρωνακτική ή σωματική και η πνευματική ή διανοητική εργασία, με κριτήριο εάν το περιεχόμενο της απασχόλησης του εργαζόμενου απαιτεί σωματική ή πνευματική ενέργεια περισσότερο.

**2**

Επικρατεί ένα είδος επαγγελματικού ρατσισμού στην ελληνική κοινωνία, σύμφωνα με το οποίο οι εργαζόμενοι χειρωνακτικά προσφέρουν λιγότερο στο σύνολο και επομένως αμείβονται με χαμηλότερο μισθό και δεν προωθούνται σε διευθυντικές θέσεις, ακόμα και όταν το αξίζουν. Οι νέοι άνθρωποι που προσανατολίζονται επαγγελματικά, διστάζουν εξαιτίας της νοοτροπίας αυτής, να επιλέξουν ένα χειρωνακτικό επάγγελμα (π.χ. μελισσοκόμος, ζωοτρόφος) ακόμα και όταν υπάρχει οικογενειακή παράδοση σε αυτό, γιατί δεν έχει κοινωνικό γόητρο, με αποτέλεσμα να στρέφονται όλοι στα ανώτατα και ανώτερα εκπαιδευτικά ιδρύματα της χώρας.

**3**

Τεχνοκριτική είναι η εμπεριστατωμένη μελέτη και η αιτιολογημένη κρίση για την αξία των πνευματικών και καλλιτεχνικών έργων. Έργο του τεχνοκριτικού είναι η παρουσίαση και η αντικειμενική, απροκατάληπτη αξιολόγηση ενός έργου τέχνης.

**4**

Όπως λέει ένα λαϊκό γνωμικό, η ευφυία γεννιέται, δεν γίνεται. Και πώς μπορεί να το αντικρούσει κανείς, όταν σκέφτεται εκείνο τα εξαιρετικά χαρισματικό παιδί, τον Αμαντέους Μότσαρτ, το οποίο, σε ηλικία 6 ετών, το 1762, έπαιζε κλειδοκύμβαλο, βιολί και εκκλησιαστικό όργανο και είχε ήδη συνθέσει μικρά μουσικά κομμάτια; Παιδί-θαύμα ήταν και ο Μπλεζ Πασκάλ, ο οποίος στα δέκα χρόνια του γνώριζε τέλεια την ευκλείδεια γεωμετρία και στα 16 του εφηύρε τον υπολογιστή.

**5**

Στη συζήτηση που γίνεται προτείνονται διάφορες εκδοχές για τη συμβολή των νέων τεχνολογιών στην εκπαίδευση. Η μία είναι η εκδοχή της «πανάκειας». Σύμφωνα με αυτή, οι νέες τεχνολογίες έχουν απεριόριστες δυνατότητες για την επίλυση πολλών εκπαιδευτικών προβλημάτων. Είναι η «διαφημιστική» εκδοχή που προωθεί τις νέες τεχνολογίες στην εκπαιδευτική αγορά. Άλλη σχετική εκδοχή αναγνωρίζει τις παγίδες που εμπεριέχονται στις παραπάνω αντιλήψεις και προτείνει τη χρήση των νέων τεχνολογιών ως απλών μέσων και εργαλείων στην αντιμετώπιση των *διάφορων* εκπαιδευτικών προβλημάτων. Σύμφωνα με αυτή την εκδοχή, οι νέες τεχνολογίες δεν είναι από μόνες τους ευεργετικές ή επικίνδυνες. Το κεντρικό ερώτημα είναι οι τρόποι χρήσης τους από την πλευρά των εκπαιδευτικών και των μαθητών/τριών.

**6**

Ιδιαίτερης αξίας είναι οι περίπατοι σε αρχαιολογικές τοποθεσίες με τη συνοδεία εξειδικευμένων ιστορικών που θα εισάγονται ή θα καταλήγουν στη συγγραφή ιστορικών πονημάτων από ομάδες μαθητών ή ατομικής μορφής. Εκδρομές και περίπατοι που θα οργανώνουν οι ίδιοι οι μαθητές και θα αποτελούν τμήμα μιας μεγάλης κι ενιαίας ομαδικής εργασίας. Εξάλλου, οι εργασίες ιστορίας με τη συμβουλή εύκολης βιβλιογραφίας βοηθούν όχι μόνο στην κριτική σκέψη του μαθητή, αλλά και στη βελτίωση της παραγωγής γραπτού λόγου με άμεσες συνέπειες στη βαθμολογία της έκθεσης και των άλλων φιλολογικών μαθημάτων.

**7**

Η τηλεόραση ως τεχνολογικό και κοινωνικό φαινόμενο είναι ένα πανίσχυρο μικρό θηρίο που έχει μόνιμα θρονιαστεί στα σπίτια μας, για να μείνει εκεί πολλά χρόνια μεγαλώνοντας διαρκώς και θεριεύοντας. Το αν θ’ αφήσουμε να μας κατασπαράξει ή θα το δαμάσουμε, για να μας εξυπηρετεί, εξαρτάται από τους αρμοδίους, αλλά κι από το τι κάνουμε εμείς, για να το ημερέψουμε και να το κάνουμε ωφέλιμο και ευεργετικό για την κοινωνία μας.